Γνωμοδότηση σχετικά με την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 3759/92 περί κοινής οργανώσεως αγοράς στον τομέα των αλιευομένων προϊόντων και των προϊόντων υδατοκαλλιέργειας () (94/C 397/10)

Στις 20 Οκτωβρίου 1994 και βάσει του άρθρου 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλίο αποφάσισε να ζητήσει τη γνώμη της Οικονομικής και Κοινωνικής Επιτροπής σχετικά με την ανωτέρω πρόταση.

Η Οικονομική και Κοινωνική Επιτροπή αποφάσισε να ορίσει τον κ. Michael Strauss, ως γενικό εισηγητή για τη γνωμοδότηση αυτή.

Κατά την 320ή σύνοδο ολομέλειας (συνεδρίαση της 23ης Νοεμβρίου 1994), η Οικονομική και Κοινωνική Επιτροπή υιοθέτησε με 60 ψήφους υπέρ, 1 κατά και 24 αποχές την ακόλουθη γνωμοδότηση.

1. Γενικές παρατηρήσεις

Με την επιφύλαξη των παρατηρήσεων που ακολουθούν, η ΟΚΕ εγκρίνει τις προτάσεις που διατυπώνονται για την τροποποίηση της κοινής οργάνωσης αγοράς στον τομέα των αλιευτικών προϊόντων και των προϊόντων υδατοκαλλιέργειας. Δεδομένου ότι στις προτάσεις λαμβάνονται υπόψη τρεις σχετικά διαφορετικοί παράγοντες, η γνωμοδότηση εξετάζει τον καθένα από αυτούς χωριστά.

2. Οι διευθετήσεις προσχώρησης της Νορβηγίας

Κατά τις διαπραγματεύσεις προσχώρησης της Νορβηγίας, η Ευρωπαϊκή Ένωση αποδέχθηκε τη διατήρηση του Νορβηγικού καθεστώτος βάσει του οποίου η αναγνώριση των οργανώσεων των παραγωγών, γίνεται αποκλειστικά για συγκεκριμένες περιοχές δρστηριότητας. Η ΟΚΕ εγκρίνει επομένως την πρόταση, σύμφωνα με την οποία τα κράτη μέλη έχουν τη δυνατότητα να επιλέξουν την εφαρμογή παρόμοιων διευθετήσεων. Συμφωνεί επίσης με την επέκταση των καταλόγων των Παραρτημάτων Ι και ΙΙ του κανονισμού (ΕΟΚ) αριθ. 3759/92.

3. Η κρίση της αλιευτικής βιομηχανίας της Ευρωπαϊκής Ένωσης

Η κρίση που διέρχεται η αλιευτική βιομηχανία μπορεί να υπερνικηθεί μόνο αν υπάρξει αποφασιστική δράση σε ορισμένους τομείς, εκ των οποίων η μεταβολή της κοινής οργάνωσης αγοράς δεν μπορεί να είναι η σημαντικότερη. Η υποβολή των προτάσεων δεν αποτελεί παρά ένα βήμα προς την ορθή κατεύθυνση.

4. Η ΟΚΕ εκφράζει την ικανοποίησή της για την αναγνώριση της σπουδαιότητας της ενθάρρυνσης ιδιαίτερα των επιχειρήσεων μικρού μεγέθους που είναι και οι περισσότερο ευάλωτες οργανώσεις παραγωγών, για να βελτιώσουν όλες τις μορφές διακίνησης και εμπορίας των προϊόντων και να καλυτερεύσουν την ποιότητα. Οι διοικητικές διαδικασίες θα πρέπει να περιορισθούν στο ελάχιστο και οι επιχορηγήσεις θα πρέπει να καταβάλλονται το συντομότερο δυνατόν, ώστε να γίνει δυνατή η επιτυχής εφαρμογή των προτάσεων. Η διατύπωση των προτάσεων είναι ασαφής στην παρούσα μορφή τους. Η εξασφάλιση μιας ευρείας δημοσιότητας των λεπτομερειών της νέας πρωτοβουλίας είναι σημαντική.

5. Η ΟΚΕ αναγνωρίζει ότι για να υπάρξει συμφωνία με το άρθρο ΧΙ της ΓΣΔΕ, δεν είναι δυνατή πλέον η χρησιμοποίηση εκ μέρους των οργανώσεων παραγωγών του περιθωρίου ανοχής μέχρι 10% κάτω από την κοινοτική τιμή απόσυρσης ή πώλησης όταν στις εισαγωγές εφορμόζονται κατώτερες τιμές, και είναι απαραίτητο όπως τα μη μέλη των οργανώσεων παραγωγών τηρούν τις τιμές απόσυρσης. Εντούτοις, πρέπει να τονισθεί ότι οι ρήτρες προστασίας (άρθρο 24 του κανονισμού (ΕΟΚ) αριθ. 3759/92) χρειάζεται να διασαφηνισθούν και να απλοποιηθούν. Είναι αναγκαία η άμεση μελέτη σε βάθος των ρητρών αυτών, ιδιαίτερα μετά την πρόσφατη διαπραγμάτευση της συμφωνίας της ΓΣΔΕ. Η ΟΚΕ θα επιθυμούσε να εκφράσει τις απόψεις της σχετικά με το αποτέλεσμα μίας τέτοιας μελέτης.

6. Θα πρέπει επίσης να εξετασθεί η ένταξη του Ξιφία (ziphias gladius) στα Παραρτήματα Ι και ΙΙ του κανονισμού (ΕΟΚ) αριθ. 3759/92.

7. Η προτεινόμενη αύξηση της ειδικής χρηματικής αντιστάθμισης στο 95% της τιμής απόσυρσης, σε συνδυασμό με τη μείωση από 10 σε 5% της αύξησης που αναφέρεται στο άρθρο 12.1 (γ) του κανονισμού (ΕΟΚ) αριθ. 3759/92, θα έχει ως αποτέλεσμα την καθαρή αύξηση της καταβολής αποζημιώσεων στις οργανώσεις παραγωγών σε περιόδους σημαντικών αποσύρσεων. Πάντως, δεδομένου ότι η διάρκεια καταβολής της ειδικής αυτής χρηματικής αντιστάθμισης δεν υπερβαίνει τους τέσσερις ημερολογιακούς μήνες, είναι αναγκαία η αναλυτική εξέταση των υποβαλλομένων αιτήσεων για τη χορήγηση της ειδικής αυτής χρηματικής αντιστάθμισης.

8. Τόνος προς μεταποίηση

Η ΟΚΕ εγκρίνει τις προτάσεις σχετικά με τον τόνο προς μεταποίηση.

Βρυξέλλες, 23 Νοεμβρίου 1994.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 298 της 26. 10. 1994, σ. 10.